钦定古今图书集成/明伦汇编/人事典/第105卷 > 《北征杂咏二首》张时彻
## 钦定古今图书集成/明伦汇编/人事典/第105卷 > 《北征杂咏二首》张时彻

羲和无停轨，寒暑更相易。岁暮谁不归，独为远行客。
荆榛当路衢，乌鸢翔我侧。疾风吹沙尘，白日忽以匿。
筋骨既憔悴，感此增怵惕。悠悠赴壑鳞，戢戢归林翼。
物性有如此，行役不遑息。阊阖不可攀，《阆风》不可即。
果腹适莽苍，浩荡将安极。

又

客寝不能寐，旧虑杂新思。申旦鸡初鸣，呼童理裳衣。
初日照疏牖，仓皇临路岐。风尘塞四野，车马若云驰。
去者未云息，来者复如斯。鼎鼎百年内，形神空尔疲。
顾彼蓬蒿士，旦暮偃荆屝。蒸藜以为食，编蔴以为衣。
不知有朝市，岂复辨雄雌。芳饵非所羡，网罗安得施。